LV Eiropas Savienības Oficiālais Vēstnesis L 175/6

KOMISIJAS REGULA (ES) Nr. 633/2014

(2014. gada 13. jūnijs),

ar ko groza Eiropas Parlamenta un Padomes Regulas (EK) Nr. 853/2004 III pielikumu un Eiropas Parlamenta un Padomes Regulas (EK) Nr. 854/2004 I pielikumu attiecībā uz īpašām prasībām lielo medījamo dzīvnieku apstrādei un medījamo dzīvnieku pēckaušanas veterinārajai ekspertīzei

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (1), un jo īpaši tās 10. panta 1. un 2. punktu,

ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 854/2004, ar ko paredz īpašus noteikumus par lietošanai pārtikā paredzētu dzīvnieku izcelsmes produktu oficiālās kontroles organizēšanu (2), un jo īpaši tās 17. panta 1. punktu,

tā kā:

(1) Regulā (EK) Nr. 853/2004 ir paredzēti īpaši higiēnas noteikumi attiecībā uz dzīvnieku izcelsmes pārtiku. Tajā cita starpā ir ietverti noteikumi medījamo dzīvnieku gaļas ražošanai un laišanai tirgū. Pārtikas apritē iesaistītajiem tirgus dalībniekiem jānodrošina, ka šāda gaļa tiek laista tirgū tikai tad, ja tā ir ražota saskaņā ar minētās regulas III pielikuma IV sadaļu.

(2) Padomes Direktīvā 89/662/EEK (3) ir paredzēts, ka dalībvalstis nodrošina, lai veterinārās pārbaudes izcelsmes vietā un galamērķa vietā tiek veiktas dzīvnieku izcelsmes produktiem, kas tiek laisti Savienības iekšējā tirdzniecībā.

(3) Eiropas Komisijas Pārtikas un veterinārā biroja veiktās revīzijas dalībvalstīs Savienības līmenī liecina, ka nenodīrātu lielo medījamo dzīvnieku tirdzniecība no medību vietas uz apstiprinātu savvaļas dzīvnieku gaļas apstrādes uzņēmumu, kas atrodas citas dalībvalsts teritorijā, ir izplatīta prakse, kas attiecas uz ievērojamu daļu no medījamo dzīvnieku gaļas, kura ražota Savienībā.

(4) Šī prakse ir radījusi neskaidrības par to, kā praktiski piemērot pašreizējos Regulas (EK) Nr. 853/2004 noteikumus, un par nepieciešamību ievērot Direktīvas 89/662/EEK noteikumus, jo īpaši to, kā izpildīt pienākumu nodrošināt atbilstošu oficiālās kontroles līmeni izcelsmes vietā.

(5) Tādēļ, lai nodrošinātu, ka tiek ievēroti Regulas (EK) Nr. 853/2004 un Direktīvas 89/662/EEK noteikumi, ir jāpapildina Regulas (EK) Nr. 853/2004 noteikumi attiecībā uz nenodīrātu lielo medījamo dzīvnieku transportēšanu un tirdzniecību, paredzot prasību apliecināt atbilstību ES noteikumiem izcelsmes vietā. Lai novērstu nesamērīgu administratīvo slogu, būtu jāparedz iespēja izmantot alternatīvu pieeju, kuras pamatā ir apmācītas personas apliecinājums, ja savvaļas dzīvnieku gaļas apstrādes uzņēmums, kas atrodas tuvu medību apvidum, ir citā dalībvalstī.

(6) Tāpēc būtu attiecīgi jāgroza Regula (EK) Nr. 853/2004.

(7) Regulas (EK) Nr. 854/2004 I pielikuma IV sadaļas VIII nodaļā ir noteiktas īpašas prasības par oficiālām kontrolēm attiecībā uz medījamo dzīvnieku gaļu. Saskaņā ar noteikumiem, kas izklāstīti minētajā nodaļā, veicot pēckaušanas veterināro ekspertīzi, savvaļas dzīvnieku gaļas apstrādes uzņēmuma valsts pilnvarotajam veterinārārstam ir jāņem vērā apliecinājums vai informācija, ko saskaņā ar Regulu (EK) Nr. 853/2004 ir sniegusi attiecīgā dzīvnieka medīšanā iesaistītā apmācītā persona. Gadījumos, kad nenodīrātus lielos medījamos dzīvniekus transportē no medību vietas citā dalībvalstī, ir lietderīgi noteikt, ka valsts pilnvarotiem veterinārārstiem ir jāpārbauda, vai sūtījumam ir pievienots attiecīgais sertifikāts, un jāņem vērā informācija, kas iekļauta šajā sertifikātā.

(8) Tāpēc būtu attiecīgi jāgroza Regula (EK) Nr. 854/2004.

(9) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 853/2004 III pielikumu groza saskaņā ar šīs regulas I pielikumu.

2. pants

Regulas (EK) Nr. 854/2004 I pielikumu groza saskaņā ar šīs regulas II pielikumu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2014. gada 1. maija attiecībā uz visiem sūtījumiem, kas nonāk galamērķa dalībvalstīs, sākot no šā datuma.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 13. jūnijā Komisijas vārdā – priekšsēdētājs José Manuel BARROSO

(1) OV L 139, 30.4.2004., 55. lpp.

(2) OV L 139, 30.4.2004., 206. lpp.

(3) Padomes 1989. gada 11. decembra Direktīva 89/662/EEK par Kopienas iekšējās tirdzniecības veterinārajām pārbaudēm iekšējā tirgus izveidei (OV L 395, 30.12.1989., 13. lpp.).

I PIELIKUMS Regulas (EK) Nr. 853/2004 III pielikuma IV sadaļas II nodaļas 8. punktu aizstāj ar šādu: “8. Turklāt nenodīrātus lielos medījamos dzīvniekus: a) var dīrāt un laist tirgū tikai tad, ja: i) pirms dīrāšanas tos glabā un apstrādā atsevišķi no citiem pārtikas produktiem un tie nav sasaldēti; ii) pēc dīrāšanas tiem veic galīgo pārbaudi medījamo dzīvnieku gaļas apstrādes uzņēmumā saskaņā ar Regulu (EK) Nr. 854/2004; b) var nosūtīt uz savvaļas dzīvnieku gaļas apstrādes uzņēmumu citā dalībvalstī tikai tad, ja transportēšanas laikā uz šo savvaļas dzīvnieku apstrādes uzņēmumu tiem ir pievienots Komisijas Īstenošanas regulas (ES) Nr. 636/2014 (1) pielikumā norādītajam paraugam atbilstošs sertifikāts, kuru izdevis un parakstījis valsts pilnvarots veterinārārsts un ar kuru apliecina, ka ir ievērotas 4. punktā noteiktās prasības attiecībā uz apliecinājumu, ja vajadzīgs, un attiecīgo ķermeņa daļu klātbūtni. Ja savvaļas dzīvnieku gaļas apstrādes uzņēmums, kas ir tuvu medību apvidum, atrodas citā dalībvalstī, transportējot tos uz šo savvaļas dzīvnieku gaļas apstrādes uzņēmumu, nav jāpievieno sertifikāts, bet gan 2. punktā minētās apmācītās personas apliecinājums atbilstoši Direktīvas 89/662/EEK 3. panta 1. punkta prasībām, ņemot vērā dzīvnieku veselības statusu izcelsmes dalībvalstī.